text: Masser af våben afleveret
  28 juni 2013 kl. 04.40
  Syd- og Sønderjyllands Politi har under frit lejde aktionen for aflevering af ulovlige våben modtaget våben nok til at udstyre en mindre hær.
  Samlingen omfatter omkring 900 skydevåben, blandt andet fem maskinpistoler.
  Politiet har også modtaget omkring 250 blankvåben. Det vil sige knive, dolke, bajonetter, sabler, macheter, armbrøster med mere.
  Yderligere har politiet mere end 30 gange modtaget sprængstoffer og granater samt titusindvis af stykker ammunition.
  Frit lejde aktionen udløber om få dage, nemlig 1. juli.
  Syd- og Sønderjyllands Politi appellerer til, at borgerne indleverer eventuelle våben, der stadig ligger hjemme i skuffer og skabe eller på lofter, inden weekenden, så man ikke skal køre til Aabenraa eller Esbjerg for at gøre det i weekenden. Det er nemlig kun de to stationer, der udenfor almindelig åbningstid kan tage imod våben.
  Under særligt skærpende omstændigheder straffes besiddelse af ulovlige skydevåben eller sprængstoffer med mindst et års ubetinget fængsel.
  